Jeremia 15
Can ma Rwot biketo i kom Juda ki kinigane
1-Lacen Rwot owacca ni, “Kadi bed Moses ki Camuel gubedo ka Cuŋ i nyima kun gipido kweda, an kica pe bimaka i kom lwak man wacel. Wek gua ki i nyima gucit woko. 2-Ka ce inen gupenyo ka kwene ma myero gicit iye, wuwac botgi ni an Rwot awaco botgi ni,
“Jo mogo bito woko ki two gemo,
meno en aye ka ma gibicito iye!
Jo mukene gibito i lweny ginekogi woko ki pala lucwan,
meno en aye ka ma gibicito iye!
Jo mogo kec aye ma binekogi meno en aye ka ma gibicito iye!
Ki jo mogo gibimakogi giterogi woko macalo opii,
meno en aye ka ma gibicito iye!
3An Rwot, dok atyeko moko kit jami aŋwen maraco ma bityekogi: gibinekogi woko liweŋ ki pala lucwan, gwogi biywayo komgi muto-ni bedo me acamagi, winyo bene gibicamo komgi; ki lee mager me tim doŋ gibimwodogi gityekogi woko liweŋ. 4-Dok abimiyo gibedo gin ma miyo ker me lobo ducu gibedo ki lworo, pi gin ma Manace wod pa Kejekia kabaka me Juda yam otimo i Jerucalem.
5“Aŋa ma kica bimako i komwu, wun jo Jerucalem,
nyo aŋa kono ma bikumo piwu?
Aŋa ma koŋ bilokke cuŋ pi kare malac
pi penyo kit macalo wun wutye kwede?
6Wun doŋ wutyeko kwera woko, man Rwot ma owaco,
wumedde wubedo ka dok cen kare ducu.
Pi meno aye mumiyo aryeyo ciŋa i komwu
ci anekowu atyekowu woko;
doŋ aol woko ki timo kica botwu.
7I gaŋi ducu ma i lobowu,
abedo ka pyetowu ki oderona.
Anekowu atyekowu woko, wun jona,
pien pe wumedo ki lokke wuweko
timo timwu marac-ci.
8Anyayo wel-mon-togi doŋ odoko dwoŋ
makato kweyo me dog nam woko.
Aneko awobewu woko ma komgi pud tek,
dok amiyo megigi gubedo ki can ki arem malit adada.
Amiyo bene remcwiny ki lworo madwoŋ
opoto i komgi oyotoyot laboŋo galle.
9Dako ma onoŋo onywalo litinone abiro kulu cwinye odem woko;
otemo yweyo ci pe romo ywe kadi matidi mo.
Dyeceŋ ma en tye iye olokke odoko colpiny;
obedo ki lewic ma noŋo cwinye opoŋ woko ki can.
Doŋ jo megi mukene ma gudoŋ,
abimiyo lukworgi nekogi woko ki pala lucwan,
man Rwot ma owaco.”
Jeremia okok bot Rwot
10Can i wiya! Piŋo maa onywala? Oweko alwenyo, nyo ada dok apyemo ki jo ducu ma i lobo. An cen pe amiyo limma me konyo ŋatti, kun amito magoba iye, dok bene nene pe adeno lim ki bot ŋat mo; ento inoŋo ni dano acel acel tye ka loko lok me cena woko acena. 11Ai Rwot, mi lok ma giloko kun gicena kwede-ni obed kumeno ka ce nene pe atiyo gin ma tye atir i nyimi, dok ka ce nene pe apido kwedi lok wa i kom lukworra i kare ma onoŋo gitye i can dok ki cwercwiny mukato kare. 12Dano twero turo nyonyo, nyonyo ma gikelo ki i lobo ma tye yo tuŋ acam kacel ki mola?
13“Lonyowu kacel ki limwu ma yam wukano abimiyo giyako woko laboŋo wel, pi balwu ducu ma doŋ wutyeko timo ma oromo i lobowu-ni woko liweŋ. 14Abimiyo wubedo opii pa lumerokwu kun wutiyo tic botgi i lobo ma pe wuŋeyo, pien mac doŋ olyel ki i kinigana ma bibedo ka waŋ nakanaka.”
15Mumiyo Jeremia owacci,
“Ai Rwot, in iniaŋ dok iŋeyo.
Po pira dok ikonya,
dok bene myero icul kwor i kom jo ma mito neka woko-ni.
Pe myero idi cwinyi i kom jo ma gimito neka woko;
myero iŋe bene ni piri omiyo atye ka ciro lok me cac matek.
16Ka yam lokki obino bota,
ci acamo ki cwinya matek,
lokki olokke odoko gin me yomcwiny bota,
dok obedo gin ma yomo cwinya adada;
pien an doŋ gilwoŋa a ki nyiŋi,
ai Rwot Lubaŋa me mony.
17Yam pe abedo kacel ki jo ma nyero nyero ata pi noŋo yomcwiny me lobo-ni,
an kikoma gira cwinya pe obedo yom wacel.
Pi tic ma onoŋo in imiya, abedo kena,
dok kinigani oketo koma woko.
18Piŋo mono aremma pe gik,
ma burra bene doŋ odoko gin ma pe can,
okwero gire caŋ woko?
In imito ilokke ibed bota calo kulu ma bwolo dano abwola,
calo pii ma two woko-ni?”
19Pi meno Rwot owaco kuman ni,
“Ka ilokke idwogo bota, ci abigami doki,
ci ibicuŋ i nyima kare ducu.
Ka ce ibedo ka loko lok maber ma konnye tye,
ma pe iloko gin mo ma konnye pe,
abiloko in doŋ ibedo ma ka doga.
Dano gibilokke gidwogo boti,
ento in pe ibilokke idok botgi.
20Doŋ abiketo in ibedo bot lwak man
macalo cel gogo me mola ma girumo maber;
gin jo-nu gibilwenyo i komi,
ento pe gibiloyi ki lweny,
pien an atye kwedi abikoki dok abilari,
man Rwot ma owaco.
21Abilari woko ki i ciŋ jo maraco,
dok abikoki woko ki i ciŋ jo ma tye laboŋo kica.”